ભાષાના આધારે નાગરિક રજિસ્ટરમાં નામ રહેશે એવા અંદેશાના કારણે બંગાળી મુસ્લિમો પણ પોતાની ભાષા આસામી નોંધાવવા લાગ્યા હતા. 1951માં વસતિ ગણતરી થઈ ત્યારે તેમાં આસામી ભાષીઓની સંખ્યા 1931ની વસતિ ગણતરી કરતાં દોઢસો ટકા વધી ગઈ હતી. આ રીતે ભાષાનો મુદ્દો પણ ગૂંચવાવાનો શરૂ થયો હતો. આસામના લોકોને પ્રારંભમાં આ મુદ્દો કામ લાગ્યો, કેમ કે આસામી ભાષી સંખ્યા વધારે છે તેવી રજૂઆત થઈ શકી. તેથી અલગ બંગાળી ભાષી પૂર્વાંચલની માગણી પ્રાંતિય રચના સમિતિએ નકારી કાઢી હતી. આગળ જતા ભાષાકીય મુદ્દાના અસંતોષ સાથે બંગાળી મુસ્લિમોની ઘૂસણખોરી પણ રાજકારણને અસર કરવા લાગી હતી. તેનો ઉપયોગ વૉટબેન્ક તરીકે વધવા લાગ્યો હતો અને તે સાથે જ મૂળ આસામીનો રોષ અને અસંતોષ પણ વધતો રહ્યો હતો.